“ฮาราลด์ ลิงค์” คว้าใบประกาศเกียรติคุณ “รัฐบาลเวียดนาม” เสริมมิตรภาพการฑูต
“ดร.ฮาราลด์ ลิงค์” ประธาน บี.กริม รับมอบใบประกาศเกียรติคุณกระทรวงการต่างประเทศเวียดนาม ส่งเสริมความสัมพันธ์ทางการทูตและการค้า พร้อมช่วยเหลือประชาชนเวียดนามในสถานการณ์โควิด-19 
“ดร.ฮาราลด์ ลิงค์” ประธาน บี.กริม รับมอบใบประกาศเกียรติคุณกระทรวงการต่างประเทศเวียดนาม ส่งเสริมความสัมพันธ์ทางการทูตและการค้า พร้อมช่วยเหลือประชาชนเวียดนามในสถานการณ์โควิด-19
20 ก.ย. 2565

ดร.ฮาราลด์ ลิงค์ ประธาน บี.กริม และประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM รับมอบ “ใบประกาศเกียรติคุณ จากรัฐมนตรีว่าการกระทรวงการต่างประเทศ สาธารณรัฐสังคมนิยมเวียดนาม (The Certificate of Merit by the Minister of Foreign Affairs of Vietnam)” ในฐานะองค์กรเอกชนที่ประกอบคุณงามความดีและสร้างคุณูปการให้กับประเทศเวียดนาม ส่งเสริมความสัมพันธ์ทางการทูตและการค้า
รวมถึงการสนับสนุนเวชภัณฑ์และอุปกรณ์ทางการแพทย์เพื่อช่วยเหลือประชาชนเวียดนามในสถานการณ์การแพร่ระบาดของโควิด-19 อย่างเข้มแข็ง โดยได้รับเกียรติจากเอกอัครราชทูตเวียดนามประจำประเทศไทย ฯพณฯ ฟาน จี๊ ทัญ เป็นผู้มอบรางวัล ในนามของรัฐมนตรีว่าการกระทรวงการต่างประเทศเวียดนาม พิธีจัดขึ้น ณ สถานทูตสาธารณรัฐสังคมนิยมเวียดนาม ประจำประเทศไทย
“ประเทศไทยและเวียดนามมีความสัมพันธ์ที่ดีต่อกันมายาวนานกว่า 45 ปี ต้องขอขอบคุณรัฐบาลและประชาชนเวียดนามที่ให้การสนับสนุน บี.กริมมาโดยตลอดเป็นเวลากว่า 20 ปี เริ่มตั้งแต่โรงไฟฟ้าอมตะซิตี้เบียนหัว  นอกจากนี้ บี.กริมยังดำเนินโครงการโรงไฟฟ้าพลังงานแสงอาทิตย์ที่ใหญ่ที่สุดในเอเชียตะวันออกเฉียงใต้ที่จังหวัด Tay Ninh ของเวียดนาม ซึ่งโครงการนี้ได้รับ Green Bond เป็นหุ้นกู้รายแรกของประเทศไทยที่ได้รับการรับรองโดย Climate Bonds Initiative และโครงการโรงไฟฟ้าพลังงานแสงอาทิตย์อีกแห่งหนึ่งในจังหวัด Phu Yen ได้รับการรับรองเงินกู้สีเขียวที่มีส่วนในการอนุรักษ์สิ่งแวดล้อมแห่งแรกในภูมิภาค CLMVT บี.กริม ยังคงเดินหน้าพัฒนาโครงสร้างพื้นฐานด้านพลังงานให้เวียดนาม รวมถึงส่งเสริมความร่วมมือด้านสังคมและวัฒนธรรมของทั้งสองประเทศอย่างต่อเนื่อง”
สำหรับในปี 2564 บี.กริม ยังได้สนับสนุนเวชภัณฑ์และอุปกรณ์ทางการแพทย์ให้แก่รัฐบาลเวียดนามอย่างต่อเนื่อง เพื่อช่วยบรรเทาผลกระทบจากการแพร่ระบาดของไวรัสโควิด-19 ให้กับประชาชนเวียดนาม บริษัทเชื่อมั่นว่าการดำเนินธุรกิจด้วยความโอบอ้อมอารี มีความรับผิดชอบต่อสังคมและสิ่งแวดล้อม ส่งผลให้ทุกธุรกิจสามารถเติบโตร่วมกันได้อย่างยั่งยืน
ทั้งนี้ประกาศเกียรติคุณฉบับนี้ เป็นรางวัลสูงสุดของกระทรวงการต่างประเทศ สาธารณรัฐสังคมนิยมเวียดนาม ที่มอบให้กับองค์กรและบุคคลที่สร้างสรรค์คุณประโยชน์ ร่วมส่งเสริมความสัมพันธ์อันดีระหว่างประเทศเวียดนามและประเทศไทย  ในพิธีครั้งนี้ ยังมีองค์กรและนักธุรกิจไทยจากบริษัทชั้นนำเข้าร่วมรับมอบใบประกาศเกียรติคุณ ได้แก่ นายประภาส วิภพโสภณ อุปนายกสมาคมมิตรภาพไทย-เวียดนามแห่งประเทศไทย, นายฐาปน สิริวัฒนภักดี กรรมการผู้อำนวยการใหญ่ บริษัท ไทยเบฟเวอเรจ จำกัด (มหาชน), นายรุ่งโรจน์ รังสิโยภาส กรรมการผู้จัดการใหญ่ เอสซีจี, นายอัศวิน เตชะเจริญวิกุล ประธานเจ้าหน้าที่บริหารและกรรมการผู้จัดการใหญ่ บริษัท เบอร์ลี่ ยุคเกอร์ จำกัด (มหาชน) หรือ บิ๊กซี และ นางสมหะทัย พานิชชีวะ ประธานเจ้าหน้าที่บริหาร บริษัท อมตะ วีเอ็น จำกัด (มหาชน)